AP ชิงออกหุ้นกู้พันล้าน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

บริษัท ทริส เรทติ้ง ประกาศอันดับเครดิตให้แก่หุ้นกู้ไม่มีประกันชุดใหม่ในวงเงินไม่เกิน 1,000 ล้านบาท ของ บริษัท เอเชี่ยนพร็อพเพอร์ตี้ ดีเวลลอปเม้นท์ (AP) ที่ระดับ “BBB+” เท่ากับอันดับเครดิตองค์กรและตราสารหนี้ปัจจุบันของบริษัทที่คงเดิมที่ระดับ “BBB+” ด้วยแนวโน้ม “บวก” 
อันดับเครดิตดังกล่าวสะท้อนถึงผลงานในธุรกิจพัฒนาอสังหาริมทรัพย์ประเภทที่อยู่อาศัยที่ประสบความสำเร็จ ตลอดจนตราสินค้าที่ได้รับการยอมรับในตลาดทาวน์เฮาส์และคอนโดมิเนียมในเมือง รวมถึงความยืดหยุ่นในการบริหารงาน ทำให้บริษัทสามารถปรับเปลี่ยนและพัฒนาโครงการให้เป็นไปตามแนวโน้มของอุตสาหกรรมได้อย่างรวดเร็ว
อย่างไรก็ตาม จุดแข็งดังกล่าวถูกลดทอนบางส่วนจากความไม่แน่นอนทางการเมือง ลักษณะของธุรกิจที่มีความผันผวนและการแข่งขันในการซื้อที่ดินที่ทวีความรุนแรงยิ่งขึ้น
สำหรับแนวโน้มอันดับเครดิต “บวก” สะท้อนถึงความแข็งแกร่งที่เพิ่มขึ้นของบริษัทในตลาดคอนโดมิเนียม อันเนื่องมาจากความสำเร็จและสัดส่วนกำไรที่เพิ่มขึ้นของโครงการ 
ทั้งนี้ อันดับเครดิตอาจได้รับการปรับเพิ่มขึ้นหากบริษัทสามารถรักษาอัตราการเติบโตของผลประกอบการที่ดีเอาไว้ได้ โดยที่อัตราส่วนเงินกู้รวมต่อโครงสร้างเงินทุนยังคงอยู่ที่ระดับ 4550%
นอกจากนี้ ณ สิ้นเดือน ก.ย. 2553 บริษัทมีมูลค่าโครงการคงเหลือพร้อมขายประมาณ 21,891 ล้านบาท โดยเป็นมูลค่าของคอนโดมิเนียม 40% ในขณะที่ทาวน์เฮาส์และบ้านเดี่ยวมีมูลค่าคิดเป็น 29% และ 31% ตามลำดับ